google/wiki40b huggingface dataset:
Ανδρόνικος Κοντοστέφανος (γιος του Ισαάκιου)

Βιογραφία

Ήταν γιος του Ισαακίου, που υπηρέτησε κατά τη βασιλεία του Αλεξίου Α΄ Κομνηνού με αποκορύφωμα την ανεπιτυχή αποστολή του ως μεγάλου δούκα (ναυάρχου) εναντίον των Νορμανδών το 1107/08.
Ξεκίνησε τη σταδιοδρομία του ως αξιωματικός του στρατού υπό τον Ιωάννη Β΄ Κομνηνό, γιο του Αλεξίου Α΄. Δεν γνωρίζουμε λεπτομέρειες· διακρίθηκε αρκετά ώστε να αποκτήσει την εύνοια του Αυτοκράτορα. Η σταδιοδρομία του είναι καλύτερα καταγεγραμμένη κατά τη βασιλεία του Μανουήλ Α΄ Κομνηνού, γιου του Ιωάννη Β΄. Το 1144 διοίκησε την εκστρατεία εναντίον του Ραϋμόνδου των Πουατιέ, συζύγου της Κωνσταντίας πριγκίπισσας της Αντιόχειας. Μαζί του ήταν ο αδελφός του Ιωάννης, ο στρατηγός Προσούχ και ο μεγάλος δούκας (ναύαρχος) Δημήτριος Βρανάς με το στόλο του. 
Οι Ρωμαίοι γρήγορα ελευθέρωναν τα φρούρια της Κιλικίας, που είχε καταλάβει ο Ραϋμόνδος και προωθήθηκαν ως τα προάστια της Αντιόχειας, στα οποία έκαναν επιδορμή. Όταν όμως οι Ρωμαίοι άρχισαν την επιστροφή, ο Ραϋμόνδος τους πλησίαζε με τον στρατό του, σκοπεύοντας να τους επιτεθεί. Ο Ανδρόνικος και οι δικοί του πληροφορήθηκαν την παρουσία του με μικρή ακολουθία  κοντά στο μέρος που στρατοπέδευσαν και επιτέθηκαν σε αυτόν και στον κύριο στρατό του. Ο τελευταίος αποσύρθηκε γρήγορα πίσω από τα τείχη της Αντιόχειας, ενώ ο Ραϋμόνδος δεν επέστρεψε στην πόλη, παρά μόνο αφού έπεσε η νύχτα. 
Ο Ανδρόνικος έλαβε μέρος και στην εκστρατεία στο Μπρίντιζι το 1156, αλλά οι λεπτομέρειες δεν μας είναι γνωστές. Ασθένησε και λίγο πριν αποβιώσει εκάρη μοναχός με το όνομα Αντώνιος.
Εθνική Γιουγκοσλαβίας (καλαθοσφαίριση γυναικών)

Εθνική ομάδα της Σοσιαλιστικής Ομοσπονδιακής Δημοκρατίας της Γιουγκοσλαβίας (1931-1991)

Η εθνική ομάδα καλαθοσφαίρισης γυναικών της Γιουγκοσλαβίας θεωρούταν η τρίτη ισχυρότερη ομάδα του κόσμου πίσω από εκείνες των Ηνωμένων Πολιτειών και της Σοβιετικής Ένωσης, παρόλο που δεν κατάφερε ποτέ να ανέβει στο ψηλότερο σκαλί του βάθρου των μεγαλύτερων διεθνών διοργανώσεων. Κατέκτησε, ωστόσο, δύο ολυμπιακά μετάλλια (ασημένιο και χάλκινο), ένα ασημένιο μετάλλιο σε Παγκόσμιο Πρωτάθλημα και έξι μετάλλια σε Ευρωπαϊκά Πρωταθλήματα, τέσσερα ασημένια και δύο χάλκινα.
Στάθης Ψάλτης

Βιογραφικά στοιχεία

Γεννήθηκε στο Βέλο Κορινθίας ￼￼το 1951 όπου έζησε τα παιδικά του χρόνια μέχρι την ηλικία των 11 ετών όταν η οικογένειά του μετακόμισε στο Αιγάλεω. Αδελφός του είναι ο επίσης ηθοποιός Γιάννης Ρώτας. 
Σπούδασε στη Δραματική σχολή του Κωνσταντίνου Μιχαηλίδη. Παντρεύτηκε την Τάρια Μπούρα και το 2006 παντρεύτηκε την ηθοποιό Χριστίνα Ψάλτη (γεν. 1973)  
Έπαιξε σε πολλές ταινίες του ελληνικού κινηματογράφου αλλά και στο θέατρο. Έγινε ιδιαίτερα δημοφιλής μαζί με την Καίτη Φίνου στη δεκαετία του 1980 με εμπορικές ταινίες όπως Καμικάζι αγάπη μου, Τροχονόμος Βαρβάρα, Τα καμάκια, Βασικά καλησπέρα σας, Και ο πρώτος ματάκιας, Τρελλός είμαι ό,τι θέλω κάνω, Έλα να αγαπηθούμε ντάρλινγκ, Μάντεψε τι κάνω τα βράδια. Τελευταία του ταινία ήταν η "Νίκος Καζαντζάκης", την οποία δεν πρόλαβε να δει. Είχε παίξει πολλούς ρόλους, κατά το πλείστον κωμικούς. 
Τραγούδησε αρκετά τραγούδια σε ταινίες του και σε επιθεωρήσεις.        
Τον Απρίλιο του 2014, ο ηθοποιός υπέστη εγκεφαλικό επεισόδιο.Πέθανε στις 21 Απριλίου 2017, στο Νοσοκομείο "Άγιος Σάββας" όπου νοσηλευόταν από τον Μάρτιο του 2017, με καρκίνο στους πνεύμονες.
Ίακχος

Στην ελληνική μυθολογία ο Ίακχος είναι επίθετο του θεού Διονύσου, ειδικότερα όταν αποτελεί την θεότητα που οδηγεί την πορεία των μυημένων προς τα Ελευσίνια Μυστήρια, οπότε και θεωρείται ως γιος του Δία και της Δήμητρας. Κατ' άλλες εκδοχές αναφέρεται ως γιος της θεάς Δήμητρας και του Ιασίωνα ή του Κελεού ή του θεού Διονύσου. Επίσης, θεωρούσαν τον Ίακχο ως γιο της Περσεφόνης ή ακόμα και σύζυγο της Δήμητρας.
Οι Ορφικοί ταύτιζαν τον Ίακχο με τον Σαβάζιο της Φρυγίας ή με τον Ζαγρέα, και μερικοί πίστευαν ότι μετά τον φόνο του ο Ζαγρέας ξαναγεννήθηκε ως Ίακχος. Εκτός αυτού, υπήρχε μία ευθεία που ένωνε τον Διόνυσο, τον Ζαγρέα και τον Ίακχο σε ένα και το αυτό πρόσωπο. Ο Νόννος στα «Διονυσιακά» (μη΄ 951 κ.ε.) γράφει ότι η Νύμφη Αύρα γέννησε από τον Διόνυσο δύο γιους δίδυμους. Ο πρώτος κατασπαράχθηκε από την ίδια του τη μάνα, ενώ ο δεύτερος, ο Ίακχος, σώθηκε από τον πατέρα του, ο οποίος τον εμπιστεύθηκε στη θεά Αθηνά. Η Αθηνά τον θήλασε και μετά τον έδωσε με τη σειρά της στις Βάκχες της Ελευσίνας. Ο Νόννος ονομάζει τον Ίακχο «τρίτον Διόνυσον»: ο πρώτος ήταν ο Ζαγρεύς, ο δεύτερος ο «κυρίως» Διόνυσος (ο γιος του Δία και της Σεμέλης) και ο τρίτος ο Ίακχος, ο οποίος μαζί με τη Δήμητρα και την Περσεφόνη ήταν τα κυριότερα πρόσωπα των Ελευσινίων Μυστηρίων. Ο Ίακχος ήταν ο «αρχηγέτης» των Μυστηρίων αυτών.
Στην Αθήνα η 20η Βοηδρομιώνος ονομαζόταν «`Ιακχος ημέρα» και εορταζόταν με πανηγύρι. Την ημέρα εκείνη έπαιρναν από το Ιακχείον (τον ναό του Ιάκχου) το ξόανο του θεού και το πήγαιναν στην Ελευσίνα με πομπή. Ο επικεφαλής της πομπής ονομαζόταν «Ιακχαγωγός» και κρατούσε το ξόανο, ενώ ακολουθούσαν χωριστά οι άνδρες και χωριστά οι γυναίκες. Αρχικά πήγαιναν με τα πόδια, αλλά κατόπιν όσοι δεν άντεχαν ανέβαιναν σε άμαξες. Η γιορτή ήταν γεμάτη φαιδρότητα, πειράγματα κλπ.. Μία παραστατική εικόνα της δίνει ο Αριστοφάνης στους «Βατράχους» του (στ. 395 κ.ε.). Κατά την πορεία αυτή ακούγονταν κατά το έθιμο οι «γεφυρισμοί» (αστεία χοντροκομμένα) στη γέφυρα του Κηφισού. Στην Ελευσίνα οδηγούσαν το ξόανο του Ιάκχου με αναμμένες δάδες στον ναό. Και ο ύμνος που έψελναν τότε ονομαζόταν και αυτός «`Ιακχος».
Δικτυακή πύλη της ΕΕ για την υγεία

Ιστορικό υπόβαθρο και στόχοι προγράμματος

Η δικτυακή αυτή πύλη είναι μια πρωτοβουλία του Κοινοτικού Προγράμματος για τη Δημόσια Υγεία 2003-2008, που σκοπό έχει τη μεγαλύτερη συμμετοχή των ατόμων, των ιδρυμάτων, των ενώσεων, των οργανισμών και άλλων φορέων στον τομέα της υγείας, διευκολύνοντας τη διαβούλευση και τη συμμετοχή τους. Στο πλαίσιο αυτό ιδιαίτερη έμφαση δίδεται στο δικαίωμα των πολιτών της ΕΕ σε μια απλή, σαφή και επιστημονικά έγκυρη πληροφόρηση σχετικά με τα μέτρα προστασίας της υγείας και πρόληψης των ασθενειών. Ένας από τους κύριους στόχους της πύλης είναι να μεταφέρει το μήνυμα ότι και οι πολίτες φέρουν ευθύνη για τη βελτίωση της υγείας τους. Η καλύτερη κατανόηση των διαφόρων δραστηριοτήτων και προγραμμάτων της ΕΕ σχετικά με τη δημόσια υγεία θα βοηθήσει το ευρύ κοινό να τα υποστηρίξει και να συμβάλει στην επιτυχή έκβασή τους.
Η Δικτυακή πύλη της ΕΕ για την υγεία απευθύνεται σε όσους επιθυμούν να ενημερώνονται συνεχώς στα θέματα που αφορούν την υγεία τους, καθώς και σε εκείνους που ενδιαφέρονται να παρακολουθούν τις διάφορες πολιτικές και τις αποφάσεις που λαμβάνονται σε ευρωπαϊκό, εθνικό και διεθνές επίπεδο. Επίσης, η πύλη αυτή αποτελεί σημαντική πηγή πληροφόρησης για τους εργαζόμενους στον τομέα της υγείας, τις διοικήσεις, τους υπεύθυνους χάραξης πολιτικής και άλλα ενδιαφερόμενα μέρη. Είναι προσβάσιμη από τον καθένα, δηλαδή και από τους ηλικιωμένους και τα άτομα με αναπηρίες, δεδομένου ότι ακολουθεί τους διεθνώς αναγνωρισμένους κανόνες περί προσβασιμότητας. Επιπλέον, η πύλη παρέχει στους εξειδικευμένους χρήστες πρόσβαση σε στατιστικές βάσεις δεδομένων σχετικές με τη δημόσια υγεία

Πρόσβαση και θεματικά πεδία

Η πρόσβαση στις ζητούμενες πληροφορίες είναι δυνατή μέσω μιας απλής θεματικής δομής, η οποία περιλαμβάνει τα διάφορα θέματα υγείας που επηρεάζουν τη ζωή των ατόμων και το περιβάλλον τους. Κάθε θέμα οδηγεί στα επιμέρους σχετικά θέματα – π.χ. το θέμα «Ο τρόπος ζωής μου» οδηγεί στο επιμέρους θέμα «Διατροφή» - όπου υπάρχει ένα ευρύ φάσμα πληροφοριών και συνδέσμων οι οποίοι, με τη σειρά τους, οδηγούν στις διάφορες πολιτικές και δραστηριότητες της Ευρωπαϊκής Ένωσης. Οι εθνικές πολιτικές για κάθε θέμα βρίσκονται στο ειδικό τμήμα που είναι αφιερωμένο στα κράτη μέλη. Επίσης, υπάρχει ειδικό τμήμα στο οποίο περιλαμβάνονται πληροφορίες σχετικά με τη συμβολή ευρωπαϊκών μη κυβερνητικών οργανώσεων και διεθνών οργανισμών στα θέματα δημόσιας υγείας. Όπου κρίνεται σκόπιμο, ειδικοί σύνδεσμοι οδηγούν τον χρήστη απευθείας στη σχετική σελίδα για το θέμα που τον ενδιαφέρει.
Τα τμήματα για τις ειδήσεις, τις σημαντικότερες εκδηλώσεις της επικαιρότητας που λαμβάνουν χώρα στην Ευρώπη και τα δελτία Τύπου επιτρέπουν τη συνεχή ενημέρωση και συμμετοχή σε σημαντικές αποφάσεις και εκδηλώσεις στον τομέα της υγείας σε εθνικό, διασυνοριακό και διεθνές επίπεδο. Η πύλη παρέχει επίσης πρόσβαση στις Νομοθετικές πράξεις που εκδίδονται από τα κοινοτικά όργανα καθώς και στις Εκδόσεις της ΕΕ, ώστε να μπορεί κανείς να ενημερώνεται εύκολα για τους στόχους της Ευρωπαϊκής Ένωσης και τα μέσα που η τελευταία χρησιμοποιεί για την επίτευξή τους.
Ελβετικά δημοψηφίσματα (2018)

Δέκα εθνικά δημοψηφίσματα διεξήχθησαν στην Ελβετία το 2018. Η ψηφοφορία πραγματοποιήθηκε στις 4 Μαρτίου, 10 Ιουνίου, 23 Σεπτεμβρίου και 25 Νοεμβρίου.

Δημοψηφίσματα Μαρτίου

Δύο δημοψηφίσματα διεξήχθησαν στις 4 Μαρτίου. Το ένα αφορούσε το Ομοσπονδιακό Διάταγμα για τον νέο Δημοσιονομικό Κανονισμό του 2021, το οποίο θα ενίσχυε το δικαίωμα της ομοσπονδιακής κυβέρνησης να επιβάλει ΦΠΑ και άμεσο ομοσπονδιακό φόρο μέχρι το 2035. Η πρόταση αυτή εγκρίθηκε από το 84% των ψηφοφόρων. Το άλλο ερώτημα ήταν υπέρ της κατάργησης των τελών ραδιοφωνίας και τηλεόρασης έπειτα από λαϊκή πρωτοβουλία, η οποία πρότεινε την κατάργηση των τελών για άδεια, που παρέχει το μεγαλύτερο μέρος της χρηματοδότησης για την Ελβετική Ραδιοτηλεόραση. Η πρόταση απορρίφθηκε από την Ομοσπονδιακή Συνέλευση , το 2017 και από το 72% των ψηφοφόρων στο δημοψήφισμα.

Δημοψηφίσματα Ιουνίου

Δύο δημοψηφίσματα διεξήχθησαν στις 10 Ιουνίου, ένα για την πρόταση που αφορά την Πρωτοβουλία Κρατικής Χρηματοδότησης και ένα αναφορικά με τον Ομοσπονδιακό Νόμο για τα Τυχερά Παίγνια.
Η πρόταση που αφορά την Πρωτοβουλία για Κρατική Χρηματοδότηση στοχεύει να δώσει στην Ελβετική Εθνική Τράπεζα το μονοπώλιο για δημιουργία χρήματος. Ξεκίνησε από την Ένωση για τον Νομισματικό Εκσυγχρονισμό, χωρίς την υποστήριξη κανενός πολιτικού κόμματος. Η συλλογή των υπογραφών ξεκίνησε στις 3 Ιουνίου 2014 και η πρωτοβουλία υποβλήθηκε στην Ομοσπονδιακή Καγκελαρία την 1η Δεκεμβρίου 2015, με πάνω από 110.000 έγκυρες υπογραφές, παρά το τεχνικό ζήτημα  και χωρίς την υποστήριξη των πολιτικών κομμάτων ή άλλων οργανώσεων της κοινωνίας των πολιτών. Η Ομοσπονδιακή Συνέλευση πρότεινε την απόρριψη της πρωτοβουλίας.

Δημοψηφίσματα Σεπτεμβρίου

Τρία δημοψηφίσματα διεξήχθησαν στις 23 Σεπτεμβρίου. Το πρώτο είχε ως στόχο να απαιτηθεί από την ομοσπονδιακή κυβέρνηση να εξετάσει τη δημιουργία ποδηλατοδρόμων με τον ίδιο τρόπο όπως τα μονοπάτια πεζοπορίας, ενώ το δεύτερο θα απαιτούσε από την κυβέρνηση να προωθήσει τα φιλικές προς το περιβάλλον, φιλικά προς τα ζώα  τρόφιμα, και να παράγονται σε αρκετές ποσότητες, και το τρίτο να επικεντρωθεί η αγροτική πολιτική στις μικρές, οικογενειακές γεωργικές εκμεταλλεύσεις και για την προώθηση της αειφόρου γεωργίας.Η πρωτοβουλία για τους ποδηλατόδρομους εγκρίθηκε, ενώ οι προτάσεις για τη γεωργία και τα τρόφιμα απορρίφθηκαν.

Δημοψηφίσματα Νοεμβρίου

Τρία δημοψηφίσματα πραγματοποιήθηκαν στις 25 Νοεμβρίου. Η πρώτη πρόταση αφορούσε την παροχή επιδοτήσεων στους αγρότες που δεν αποκερατίζουν τα ζώα τους. Η δεύτερη πρόταση ήταν να υπερισχύει το Ελβετικό Ομοσπονδιακό Σύνταγμα επί το διεθνές δίκαιο , όποτε τα δύο έρχονται σε αντίθεση. Η τρίτη πρωτοβουλία (εγκρίθηκε) θα επιτρέψει στις ασφαλιστικές εταιρείες να προσλάβουν τους δικούς τους ιδιωτικούς ερευνητές (ντετέκτιβ) για να κατασκοπεύουν τους πολίτες που θεωρούνται ύποπτοι για κατάχρηση προνομίων αναφορικά με την κοινωνική πρόνοια.
Ιωάννης Ολύμπιος

Βιογραφικά στοιχεία

Γεννήθηκε στο Λιτόχωρο το 1802. Ολοκλήρωσε τη βασική του εκπαίδευση στο Βουκουρέστι, και σπούδασε ιατρική στα Πανεπιστήμια του Βερολίνου και της Χαϊδελβέργης στην Γερμανία, με εξειδίκευση στη χειρουργική και την οφθαλμολογία. Συμμετείχε ως ιατρός του στρατεύματος του Δημήτριου Υψηλάντη στην Ελληνική Επανάσταση του 1821 ενώ στη συνέχεια κατατάχτηκε στην εφεδρεία του Ιππικού. Το 1830 μαζί με το Νικόλαο Χορτάκη έστειλαν επιστολή στον κυβερνήτη Ιωάννη Καποδίστρια, καταγγέλοντας τους εμπειρικούς ιατρούς που είχαν συρρεύσει στο στράτευμα.
Το 1837 ανέλαβε ως πρώτος καθηγητής ιατρικής στο νεοϊδρυθέν Οθώνειο Πανεπιστήμιο. Διατέλεσε τακτικός καθηγητής χειρουργικής, οφθαλμολογίας και χειρουργικής κλινικής από το 1837 έως το 1856, έχοντας απολυθεί για διάστημα δύο χρόνων στο ενδιάμεσο, από το 1846. έως το 1848. Επί των ημερών του, το 1844, φρόντισε να εξοπλίσει το πανεπιστήμιο από δωρεες ομογενών του Μάντσεστερ, που μεταξύ άλλων προσέφεραν και το πρώτο μικροσκόπιο και διάφορα χειρουργικά όργανα. Επίσης, με δική του πρωτοβουλία δημιουργήθηκε και η πρώτη κρατική πίστωση 1.500 δραχμών για την αγορά χειρουργικών εργαλείων. Ανακυρήχτηκε στη συνέχεια επίτιμος καθηγητής της χειρουργικής κλινικής και της εγχειρητικής, στο Πανεπιστήμιο Αθηνών και το 1859 επίτιμος διδάκτωρ σε αυτό του Νιούαρκ στις ΗΠΑ. Κατά το ακαδημαϊκό έτος 1855-1856 διετέλεσε πρύτανης του Πανεπσιτημίου Αθηνών.
Απεβίωσε στις 2 Ιουλίου 1869 στην Αθήνα.

Συγγράμματα

Το 1850 συνέγραψε το πρώτο ελληνικό οφθαλμολογικό πόνημα με τον τίτλο «Οθφαλμολογία». Συνέγραψε επίσης, 3 εργασίες οφθαλμολογίας.
Αρχή διατήρησης της ενέργειας

Αρχή διατήρησης της μηχανικής ενέργειας

Έστω ότι οι μόνες ενέργειες που μπορούν να μεταβληθούν είναι η δυναμική ενέργεια και η κινητική ενέργεια. Τότε η μηχανική ενέργεια ως το άθροισμα των δύο προηγουμένων, έπεται ότι θα διατηρείται σταθερή. Έτσι, για τις στιγμές 1 και 2 ισχύει:
όπου  η συνολική δυναμική ενέργεια όλων των σωμάτων τη στιγμή 1,  η συνολική δυναμική ενέργεια όλων των σωμάτων τη στιγμή 2,  η συνολική κινητική ενέργεια όλων των σωμάτων τη στιγμή 1 και  η συνολική κινητική ενέργεια όλων των σωμάτων τη στιγμή 2 
Στην περίπτωση των ελαστικών κρούσεων η συνολική κινητική ενέργεια δε μεταβάλλεται, οπότε η παραπάνω εξίσωση γίνεται:

Αρχή διατήρησης της ενέργειας με θερμικές απώλειες

Αν στο σύστημα μεταβάλλονται μόνο η δυναμική ενέργεια, η μηχανική ενέργεια και υπάρχουν τριβές, ενώ οι υπόλοιπες μορφές ενέργειας παραμένουν σταθερές, τότε η εξίσωση γίνεται:
όπου Q η θερμική ενέργεια που οφείλεται στις τριβές.

Πρώτος θερμοδυναμικός νόμος

Ο πρώτος θερμοδυναμικός νόμος είναι υποπερίπτωση της αρχής διατήρησης της ενέργειας, αν όλες οι υπόλοιπες μορφές εκτός του έργου του αερίου, της εσωτερικής ενέργειας και της θερμικής ενέργειας, διατηρούνται σταθερές.

Αρχή διατήρησης της ενέργειας στις χημικές αντιδράσεις

Η ενέργεια γενικά του συστήματος ονομάζεται ενθαλπία. Κατά τις χημικές αντιδράσεις οι μεταφορά ενέργειας γίνεται από το σύστημα στο περιβάλλον ή αντίστροφα με τη μορφή θερμότητας, ενώ το τυχόν έργο του συστήματος συνυπολογίζεται στην ενθαλπία. Η εξίσωση είναι:
όπου με H συμβολίζεται η ενθαλπία και Q η θερμότητα που αποβάλλεται στο περιβάλλον
Μπορουτζερδική διάλεκτος

Η Μπορουτζερδική διάλεκτος είναι τοπική διάλεκτος που ομιλείται στην πόλη Μπορουτζέρντ και τις γύρω περιοχές στην επαρχία Λορεστάν στο Ιράν. Συγγενεύει περισσότερο με τα Βόρεια Λούρι απ'ότι τα περσικά, και ομιλείται σε διάφορα μέρη στο Λορεστάν, όπου σε μερικά σημεία είναι εντελώς διαφορετική.
Η διάλεκτος ομιλείται στη πόλη Μπορουτζέρντ και περισσότερα από 200 χωριά γύρω από αυτό. Οι άνθρωποι των πόλεων Μαλαγιέρ, Ντουρόντ, Αράκ, Τοϋσερκάν και Κανγκαβάρ έχουν πολύ παρόμοια προφορά με τα Μπορουτζέρντι και η γλώσσα τους μπορεί να θεωρηθεί ως ίδια με τη Μπορουτζερδική διάλεκτο της Λούρι. Εκτιμάται ότι μεταξύ με 0.8 και 1 εκατομμύριο άτομα στις επαρχίες Λοριστάν, Μαρκαζί, Χαμαντάν και Κερμανσάχ ομιλούν την Μπορουτζερδική διάλεκτο με μικρές διαφορές στην προφορά.
Ουγγρικές βουλευτικές εκλογές (2014)

Οι βουλευτικές εκλογές του 2014 στην Ουγγαρία διεξήχθησαν στις 6 Απριλίου 2014. Το αποτέλεσμα ήταν η νίκη για το Fidesz (με ποσοστό 44%), με τον Βίκτορ Ορμπάν να παραμένει στην πρωθυπουργία.

Πλαίσιο

Επρόκειτο για τις πρώτες εκλογές σύμφωνα με το νέο ουγγρικό Σύνταγμα, το οποίο τέθηκε σε ισχύ την 1 Ιανουαρίου 2012. Παράλληλα άρχισε να ισχύει και νέος εκλογικό νόμο. Οι πολίτες ψήφισαν για την ανάδειξη 199 βουλευτών αντί των 386 βουλευτών που είχαν εκλεγεί στις προηγούμενες εκλογές του 2010.
Οι εγγεγραμμένοι ήταν 8,2 εκατομμύρια ψηφοφόροι και για πρώτη φορά ψήφισαν και 200.000 Ούγγροι που ζουν σε γειτονικές χώρες.
Για πρώτη φορά οι εκλογές είχαν έναν μόνο γύρο. Πρώτο κόμμα αναδείχθηκε το συντηρητικό εθνικιστικό Fidesz. Δεύτερο κόμμα  αναδείχθηκε η κεντροαριστερά συμμαχία «Ένωση» με 25% και ακολούθησε το ακροδεξιό Jobbik, με 21%. Σε επίπεδο εδρών, ο Ορμπάν πήρε 134 από τις συνολικά 199 έδρες στο Κοινοβούλιο έναντι 39 για την Αριστερή Συμμαχία και 26 για το ακροδεξιό κόμμα Jobbik.

Επακόλουθα

Στις 11 Μαΐου ο Ορμπάν έλαβε ψήφο εμπιστοσύνης από το Κοινοβούλιο.

Επαναληπτικές εκλογές 2015

Στις 22 Φεβρουαρίου 2015 διεξήχθη επαναληπτική εκλογή στην περιφέρεια Βέζπριμ. Σε αυτήν έχασε η ακροδεξιά από τον ανεξάρτητο υποψήφιο Ζόλταν Κεζ, ο οποίος συγκέντρωσε ποσοστό 42,8%. Ως αποτέλεσμα, το κυβερνών κόμμα έχασε την πλειοψηφία των 2/3 στην Εθνοσυνέλευση.
Το ακροδεξιό κόμμα Γιόμπικ κέρδισε μία έδρα στις επαναληπτικές εκλογές στην περιφέρεια Ταπόλκα της δυτικής Ουγγαρίας στις 12 Απριλίου 2015 που προκλήθηκαν μετά το θάνατο του βουλευτή του Φίντες, Γιάνος Λαστοβίτσα.
Γεωγραφία του Ουσουλουτάν

Τοποθεσία

Το Διαμέρισμα Ουσουλουτάν βρίσκεται στην Κεντρική Αμερική. Ανήκει στο Ελ Σαλβαδόρ. Βρίσκεται στην Ανατολική Επαρχία. Βρίσκεται ανατολικά του Ελ Σαλβαδόρ. Βρίσκεται σε συνταγμένες 13.376, -88.52.

Σύνορα

Το Διαμέρισμα Ουσουλουτάν συνορεύει στα δυτικά με το Σαν Βισέντε και στα ανατολικά και βορειοανατολικά με το Σαν Μιγκέλ. Στα νότια βρέχεται από Ειρηνικό ωκεανό.

Έκταση

Το Διαμέρισμα Ουσουλουτάν έχει έκταση 2.130,44 km². Είναι σε έκταση το μεγαλύτερο διαμέρισμα του Ελ Σαλβαδόρ.
Βασιλική Ιοβιανού Παλαιόπολης

Εισαγωγή

Στην Παλαιόπολη, οι ανασκαφές στο σημαντικότερο παλαιοχριστιανικό μνημείο της πόλης, την πεντάκλιτη Βασιλική του Ιοβιανού ή Αγίας Κέρκυρας (5ος αιώνας, βλ. σχετικό λήμμα), έφεραν στο φως αρχαιότερα στρώματα που σχετίζονται με την αγορά της Αρχαίας Κέρκυρας.

Η ιστορία των ανασκαφών

Το 1936 η Αρχαιολογική Εταιρεία ξεκίνησε υπό τη διεύθυνση των Ανδρέα Ξυγγόπουλου και Ιωάννου Παπαδημητρίου συστηματικές ανασκαφές στη Βασιλική του Ιοβιανού, που συνέχισε το 1939 ο Έφορος Ιωάννης Παπαδημητρίου. Το διάστημα 1955-1959 ο Έφορος Βασίλειος Καλλιπολίτης διενήργησε συστηματικές ανασκαφές, οι οποίες πέραν του χριστιανικού μνημείου επικεντρώθηκαν στα αρχαία στρώματα, και κόμισαν, μέσω της αποκαλυφθείσας κεραμικής, σημαντικά αποτελέσματα σχετικά με τους ιδρυτικούς χρόνους της πόλης. Επιπλέον, ερευνήθηκαν λείψανα κτηρίων που φωτίζουν την ιστορία του χώρου, ο οποίος ταυτίζεται με την αρχαία Αγορά. Μεταγενέστερες έρευνες διενήργησε και η Αρχαιολογική Υπηρεσία.
Η θέση έδωσε πληθώρα κεραμικής, η οποία χρονολογείται από το τελευταίο τρίτο του 8ο π.Χ. αιώνα μέχρι τα ρωμαϊκά χρόνια, πράγμα αναμενόμενο καθώς η περιοχή αποτελεί τμήμα της Αγοράς της αρχαίας πόλης. Ιδιαίτερο ενδιαφέρον παρουσιάζει η πρώιμη κεραμική. Σε αδιατάρακτα στρώματα κάτω από το λεγόμενο καμπυλόγραμμο κτήριο (βλ. παρακάτω) βρέθηκαν όστρακα υστερογεωμετρικής και πρωτοκορινθιακής εποχής. Τα δεύτερα, που μελετήθηκαν αυτοτελώς από τον Καλλιπολίτη, προέρχονται κυρίως από μικρά αγγεία (κοτύλες, σκύφοι, κύλικες, πυξίδες κ.ά.), αλλά και από μεγαλύτερα, όπως κρατήρες. Διακοσμούνται με γραμμικά θέματα (ακτίνες στη βάση, κάθετες γραμμές στις λαβές, σιγμοειδή κοσμήματα). Κάποια αγγεία προέρχονται από τοπικά εργαστήρια, τα οποία μιμούνται την προωτοκορινθιακή κεραμεική, άλλα είναι εισηγμένα από την Κόρινθο, ενώ υπάρχουν και κάποια μεμονωμένα ευβοϊκά όστρακα. Η πλειονότητα χρονολογείται στη στροφή του 8ου προς τον 7ο π. Χ. αιώνα και σχετίζεται με τον κορινθιακό αποικισμό. Αξίζει να σημειωθεί ότι τα ευρήματα αυτά ήταν τα πρώτα που έδωσαν πληροφορίες σχετικά με την αρχαιότερη φάση της πόλης. Έκτοτε εμπλουτίζονται από ευρήματα νεότερων ανασκαφών.
Στη Βασιλική του Ιοβιανού έχουν κατά κόρον χρησιμοποιηθεί ή ενσωματωθεί προϋπάρχουσες δομές ή αρχιτεκτονικά spolia κτηρίων που κατελάμβαναν τη θέση στην Αρχαιότητα.
Αματεράσου

Η Αματεράσου (ιαπ. 天照, πλήρες όνομα Amaterasu-ōmikami) στην ιαπωνική μυθολογία και στη θρησκεία του Σίντο είναι η θεότητα του ήλιου και των ουρανών. Το όνομά της σημαίνει "αυτή που λάμπει στους ουρανούς".  
Γεννήθηκε από το αριστερό μάτι του θεού Ιζανάγκι, ενώ κατά μια άλλη εκδοχή από την ένωση του Ιζανάγκι με την Ιζανάμι . Αδέρφια της είναι ο Τσουκουγιόμι, θεός του φεγγαριού, και ο Σουσάνο,  θεός της θάλασσας και των καταιγίδων. Είναι η προστάτιδα των καλλιεργειών σιταριού, ρυζιού και μεταξιού, ενώ εφήυρε την τέχνη της ύφανσης στον αργαλειό.  
Όταν ο Σουσάνο ρήμαζε τη γη, εκείνη αποσύρθηκε σε ένα σπήλαιο και έκλεισε την είσοδό του με ένα τεράστιο βράχο. Η εξαφάνισή της όμως είχε σαν συνέπεια να βυθιστεί ο κόσμος στο σκοτάδι και στην απουσία ζωής. Οι υπόλοιποι θεοί έκαναν τα πάντα για να τη δελεάσουν να βγει έξω, απέτυχαν όμως όλοι εκτός από την Ουζούμε. Το γέλιο των θεών για τις κωμικές της κινήσεις και γκριμάτσες προκάλεσαν την περιέργεια της Αματεράσου, η οποία μόλις ξεπρόβαλε για λίγο από το σπήλαιο άφησε να φανεί και μια λαμπρή ακτίδα φωτός, το φως της αυγής. Η θεά είδε την ίδια της την αντανάκλαση σε ένα καθρέφτη που είχε κρεμάσει η Ουζούμε σε ένα δέντρο κι όταν πλησίασε περισσότερο, οι θεοί την τράβηξαν έξω από το σπήλαιο κι έτσι ξαναγύρισε πίσω στον ουρανό, φωτίζοντας και πάλι τον κόσμο. 
Απεικονίζεται ως καθρέφτης στο ιερό της στο Ίσε στο νησί Χονσού, το οποίο χτίζεται εκ θεμελίων κάθε 20 χρόνια. 
Σύμφωνα με το Κοτζίκι (古事記) και το Νιχόν Σόκι (日本書紀), τα δύο αρχαιότερα έγγραφα ιαπωνικής μυθολογίας, τα οποία συντάχτηκαν επί παραγγελία της αυτοκράτειρας Γκεμμέϊ Τεννό (660 – 721), από την Αματεράσου προέρχεται η γενεαλογία της αυτοκρατορικής ιαπωνικής οικογένειας, καθώς ο εγγονός της θεάς του ήλιου, ο Νινίγκι έγινε άρχοντας της Ιαπωνίας, παντρεύτηκε τη θεά του όρους Φούτζι και γέννησαν τρεις γιους, ένας από τους οποίους ήταν ο πατέρας του Τζίμου Τεννό, του πρώτου ιστορικού Ιάπωνα αυτοκράτορα (660 π.Χ.), από τον οποίο προέρχεται η ιαπωνική αυτοκρατορική οικογένεια.
Μέχρι το 1945 η Αματεράσου αποκαλούνταν και «υπέρλαμπρη πρόγονος του Αυτοκράτορα». Σύμφωνα με την ιαπωνική μυθολογία ο ιαπωνικός λαός, και όχι μόνο η αυτοκρατορική οικογένεια, έχει θεϊκή καταγωγή. Ωστόσο, την 1η Ιανουαρίου 1945 με το αυτοκρατορικό διάταγμα που εκδόθηκε μετά από αίτημα των συμμαχικών δυνάμεων, ο Αυτοκράτορας Χιροχίτο αποκήρυξε την ιδέα ότι ο ίδιος είναι μια «ζωντανή θεότητα» (akitsumikami 現御神) και ότι «ο ιαπωνικός λαός είναι ανώτερος των άλλων φυλών και προορισμένος να κυριαρχήσει τον κόσμο».
Αιθιοπικός λύκος

Ο αιθιοπικός λύκος (Canis simensis), επίσης γνωστός και ως αβησσυνιακός λύκος, είναι κυνίδης που προέρχεται από τα Αιθιοπικά Υψίπεδα. Είναι παρόμοιος με το κογιότ σε μέγεθος και σωματική κατασκευή, και διακρίνεται από το μακρύ και στενό κρανίο του και την κόκκινη και λευκή του γούνα. Σε αντίθεση με τους περισσότερους μεγάλους κυνίδες, οι οποίοι είναι πολυπληθείς και δεν περιορίζονται στο τι θα φάνε, ο αιθιοπικός λύκος περιορίζεται εξαιρετικά στο να τρώει αφροαλπικά τρωκτικά με πολύ συγκεκριμένες απαιτήσεις ενδιαιτημάτων. Είναι ένας από τους σπανιότερους κυνίδες του κόσμου και από τα πιο απειλούμενα με εξαφάνιση σαρκοφάγα της Αφρικής.
Η τρέχουσα περιοχή των ειδών περιορίζεται σε επτά απομονωμένες οροσειρές σε υψόμετρα 3.000-4.500 μ., με τον συνολικό πληθυσμό ενηλίκων να εκτιμάται σε 360-440 αιθιοπικούς λύκους το 2011, περισσότεροι από τους μισούς στα όρη Μπέιλ.
Ο Αιθιοπικός λύκος αναγράφεται ως απειλούμενος από την IUCN, λόγω του μικρού του αριθμού και της κατακερματισμένης περιοχής. Οι απειλές περιλαμβάνουν την αύξηση πίεσης από την επέκταση των ανθρώπινων πληθυσμών, με αποτέλεσμα την υποβάθμιση των ενδιαιτημάτων μέσω της υπερβόσκησης, και τη μετάδοση ασθενειών και τη διασταύρωση από ελεύθερα σκυλιά. Η διατήρησή του διευθύνεται από το Πρόγραμμα Διατήρησης του Αιθιοπικού Λύκου του Πανεπιστημίου της Οξφόρδης, το οποίο επιδιώκει να προστατεύσει τους λύκους μέσω προγραμμάτων εμβολιασμού και κοινοτικής προσέγγισης.